SK Úradný vestník Európskej únie C 109/23

Oznámenie o začatí čiastočného predbežného preskúmania antidumpingových opatrení uplatniteľných na dovoz veľkého pstruha dúhového s pôvodom v Nórsku

(2007/C 109/13)

Komisia dostala žiadosť o začatie čiastočného predbežného preskúmania podľa článku 11 ods. 3 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie “).

1. Žiadosť o preskúmanie

Žiadosť predložili spoločnosti Sjøtroll Havbruk AS, Lerøy Fossen AS, Firda Sjøfarmer AS, Coast Seafood AS, Hallvard Leroy AS a Sirena Norway AS, výrobcovia a vývozcovia z Nórska (ďalej len „žiadatelia“).

Žiadosť je obmedzená, pokiaľ ide o rozsah preskúmania úrovne dumpingového dovozu veľkého pstruha dúhového s pôvodom v Nórsku.

2. Výrobok

Predmetom skúmania je veľký pstruh dúhový (Oncorhynchus Mykiss), čerstvý, chladený alebo mrazený, v celku (s hlavou, žiabrami a črevami, s hmotnosťou každého kusa väčšou ako 1,2 kg alebo bez hláv, žiabier a čriev, s hmotnosťou každého kusa väčšou ako 1 kg), alebo rybie filé (s hmotnosťou každého kusa väčšou ako 0,4 kg) s pôvodom v Nórsku (ďalej len „príslušný výrobok“), v súčasnosti zaradený pod kódy KN 0302 11 20, 0303 21 20, 0304 10 15 do decembra 2006 a 0304 19 15 od januára 2007 a 0304 20 15 do decembra 2006 a 0304 29 15 od januára 2007. Tieto kódy KN sa uvádzajú len pre informáciu.

3. Existujúce opatrenia

Opatreniami v súčasnosti platnými je konečné antidumpingové clo uložené nariadením Rady (ES) č. 437/2004 (2) o dovoze veľkého pstruha dúhového s pôvodom v Nórsku.

4. Dôvody preskúmania

Žiadosť je podľa článku 11 ods. 3 základného nariadenia založená na priamych dôkazoch poskytnutých žiadateľom o tom, že sa zmenili okolnosti, na základe ktorých boli opatrenia stanovené, a tieto zmeny majú trvalý charakter.

Žiadatelia okrem iného tvrdia, že ich vývozné ceny príslušného výrobku do Spoločenstva sa výrazne zvýšili a oveľa viac než domáce ceny a výrobné náklady v Nórsku. To údajne viedlo k zníženiu alebo odstráneniu dumpingu. Žiadatelia tvrdia, že tieto dôkazy o znížení alebo odstránení dumpingu sú takisto platné v prípade celkového vývozu skúmaného výrobku do Spoločenstva. Žiadatelia poskytli dôkaz, ktorým podporili svoje tvrdenie. Z tohto dôvodu už nie je na vyrovnanie dumpingu údajne potrebné zachovať uložené opatrenia na existujúcich úrovniach, ktoré boli založené na predtým stanovenej úrovni dumpingu, v prípade celkového dovozu veľkého pstruha dúhového s pôvodom v Nórsku.

V tejto súvislosti a vzhľadom na skutočnosť, že sa jediné celoštátne clo uplatňuje na dovoz príslušného výrobku sa usudzuje, že čiastočným preskúmaním by sa mala preskúmať úroveň dumpingu celkového dovozu veľkého pstruha dúhového s pôvodom v Nórsku.

5. Postup na určenie dumpingu

Keďže Komisia po porade s poradným výborom dospela k záveru, že existujú dostatočné dôkazy na odôvodnenie začatia čiastočného predbežného preskúmania obmedzeného na dumping, začína týmto preskúmanie v súlade s článkom 11 ods. 3 základného nariadenia.

Prešetrovaním sa posúdi potreba pokračovať v existujúcich opatreniach o dovoze veľkého pstruha dúhového s pôvodom v Nórsku, ukončiť ich alebo ich zmeniť.

a) Výber vzorky

Vzhľadom na zjavne veľký počet strán zúčastnených na tomto konaní môže Komisia rozhodnúť o uplatnení výberu vzorky v súlade s článkom 17 základného nariadenia.

Informácie o objeme požadované podľa odseku 5 písm. a) bod i) a odseku 5 písm. a) bod ii) by sa mali poskytnúť na základe ekvivalentu celých rýb (ECR), ktorý by sa mal konzistentne používať pri všetkých poskytovaných údajoch. Okrem toho by sa mal poskytnúť zoznam použitých výmenných kurzov, ak existuje.

i) Výber vzorky vývozcov/výrobcov v Nórsku

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto všetci vývozcovia/výrobcovia alebo zástupcovia konajúci v ich mene vyzývajú, aby sa Komisii prihlásili a poskytli nasledujúce informácie o svojej spoločnosti alebo spoločnostiach v lehote stanovenej v odseku 6 písm. b) bod i) a vo forme uvedenej v odseku 7:

— názov, adresa, e-mailová adresa, telefónne číslo, faxové číslo a kontaktná osoba,

— obrat v miestnej mene a objem v kg ECR príslušného výrobku predaného na vývoz do Spoločenstva od 1. apríla 2006 do 31. marca 2007 (ďalej len „obdobie prešetrovania“, OP),

— obrat v miestnej mene a objem v kg ECR príslušného výrobku predaného na domácom trhu počas OP,

— informácie o tom, či má spoločnosť v úmysle požiadať o individuálne rozpätie (3) (individuálne rozpätie môžu požadovať len výrobcovia),

— presný opis činností spoločnosti v súvislosti s výrobou príslušného výrobku,

— objem v kg ECR výroby príslušného výrobku, výrobná kapacita a investície do výrobnej kapacity počas OP,

— názvy a presný opis činností všetkých prepojených spoločností (4), ktoré sú zapojené do výroby a/alebo predaja (domáceho a/alebo na vývoz) príslušného výrobku a ich príslušný objem výroby (t. j. vyprodukované množstvo) pokrytý vo vyššie uvedenom objeme,

— akékoľvek ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, znamená to, že vyplní dotazník a súhlasí s overovaním uvedených údajov priamo na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje v prešetrovaní. Dôsledky odmietnutia spolupráce sú stanovené v odseku 8.

Komisia s cieľom získať informácie, ktoré považuje za potrebné na výber vzorky dovozcov, osloví aj orgány vyvážajúcej krajiny a všetky známe združenia vývozcov/výrobcov.

ii) Výber vzorky dovozcov

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto vyzývajú všetci dovozcovia alebo zástupcovia konajúci v ich mene, aby sa Komisii prihlásili a poskytli ďalej uvedené informácie o svojej spoločnosti alebo spoločnostiach v rámci lehoty stanovenej v odseku 6 písm. c) bod i) a vo forme uvedenej v odseku 7:

— názov, adresa, e-mailová adresa, telefónne a faxové číslo, ako aj kontaktná osoba,

— celkový obrat spoločnosti vyjadrený v eurách počas OP,

— celkový počet zamestnancov,

— presný opis činností firmy v súvislosti s príslušným výrobkom,

— objem v kg ECR a hodnota v eurách dovozu príslušného výrobku s pôvodom v Nórsku na trh Spoločenstva a jeho opätovného predaja na trhu Spoločenstva počas OP,

— názvy a presný opis činností všetkých prepojených spoločností (5), ktoré sú zapojené do výroby a/alebo predaja príslušného výrobku,

— akékoľvek ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, znamená to, že vyplní dotazník a súhlasí s prešetrovaním uvedených údajov priamo na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje v prešetrovaní. Dôsledky odmietnutia spolupráce sú stanovené v odseku 8.

Komisia s cieľom získať informácie, ktoré považuje za potrebné na výber vzorky dovozcov, osloví aj všetky známe združenia dovozcov.

iii) Konečný výber vzoriek

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, musia tak urobiť v lehote stanovenej v odseku 6 písm. c) bod ii).

Komisia má v úmysle urobiť konečný výber vzoriek po porade so zainteresovanými stranami, ktoré prejavili záujem byť do vzorky zaradené.

Spoločnosti zaradené do vzoriek musia vyplniť dotazník v lehote stanovenej v odseku 6 písm. c) bod iii) a musia v rámci prešetrovania spolupracovať.

V prípade nedostatočnej spolupráce môže Komisia vo svojich zisteniach vychádzať z dostupných skutočností v súlade s článkom 17 ods. 4 a článkom 18 základného nariadenia. Zistenie založené na dostupných skutočnostiach môže byť pre príslušnú stranu menej priaznivé, ako je to vysvetlené v odseku 8.

b) Dotazníky

Komisia s cieľom získať informácie, ktoré považuje za potrebné na svoje prešetrovanie, pošle dotazníky vývozcom/výrobcom v Nórsku zaradeným do vzorky, všetkým združeniam vývozcov/výrobcov, dovozcom zaradeným do vzorky, všetkým združeniam dovozcov, ktoré spolupracovali na konaní vedúcom k uloženiu existujúcich opatrení, ako aj orgánom príslušnej vyvážajúcej krajiny. Tieto informácie musia byť spolu s podpornými dôkazmi doručené Komisii v lehote stanovenej v bode 6 písm. a).

c) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú vo vyplnených dotazníkoch a poskytli podporné dôkazy. Tieto informácie musia byť spolu s príslušnými dôkazmi doručené Komisii v lehote stanovenej v odseku 6 písm. a).

Komisia môže okrem toho vypočuť zainteresované strany, pokiaľ predložia žiadosť, ktorou sa preukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v bode 6 písm. b).

6. Lehoty

a) Všeobecné lehoty

i) Pre strany na vyžiadanie dotazníka

Všetky zainteresované strany by mali požiadať o dotazník čo najskôr, najneskôr však do 15 dní po uverejnení tohto oznámenia v Úradnom vestníku Európskej únie.

ii) Pre strany na prihlásenie, na predloženie vyplnených dotazníkov a akýchkoľvek iných informácií

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť vyplnené dotazníky alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedenej lehoty.

Spoločnosti zaradené do vzorky musia predložiť vyplnené dotazníky v lehotách uvedených v odseku 6 písm. c) bod iii).

b) Vypočutia

V rámci uvedenej 40-dňovej lehoty môžu všetky zainteresované strany takisto požiadať o vypočutie Komisiou.

c) Osobitná lehota týkajúca sa výberu vzorky

i) Informácie uvedené v odseku 5 písm. a) bod i) a odseku 5 písm. a) bod ii) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, keďže Komisia má v úmysle uskutočniť konzultácie s príslušnými stranami, ktoré prejavili ochotu byť zaradené do vzorky v rámci jej konečného výberu, do 21 dní od uverejnenia tohto oznámenia v Úradnom vestníku Európskej únie.

ii) Všetky ďalšie informácie, ktoré sú relevantné pre výber vzorky podľa odseku 5 písm. a) bod iii), musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky od strán, ktoré boli zaradené do výberu vzoriek, musia byť Komisii doručené do 37 dní od dátumu oznámenia o ich zaradení do vzorky.

7. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť uskutočnené písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited (6)“a v súlade s článkom 19 ods. 2 základného nariadenia sa k nim pripojí znenie, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate H Office: J-79 5/16 B-1049 Brussels Fax: (32-2) 295 65 05

8. Nespolupráca

V prípadoch, keď ktorákoľvek zainteresovaná strana odmietne sprístupniť potrebné informácie v rámci lehôt alebo významnou mierou prekáža v prešetrovaní, môžu sa v súlade s článkom 18 základného nariadenia vypracovať pozitívne, príp. negatívne zistenia na základe dostupných skutočností.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, tieto informácie sa nezohľadnia a v súlade s článkom 18 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných údajoch, môže byť výsledok pre túto stranu menej priaznivý, ako keby bola spolupracovala.

9. Harmonogram prešetrovania

Podľa článku 11 ods. 5 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 2117/2005 (Ú. v. EÚ L 340, 23.12.2005, s. 17).

(2) Ú. v. EÚ L 72, 11.3.2004, s. 23.

(3) Individuálne rozpätia možno požadovať podľa článku 17 ods. 3 základného nariadenia v prípade spoločností, ktoré nie sú zahrnuté do vzorky.

(4) Poučenie o význame pojmu prepojené spoločnosti možno nájsť v článku 143 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(5) Poučenie o význame pojmu prepojené spoločnosti možno nájsť v článku 143 nariadenia (EHS) č. 2454/93.

(6) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu, Rady a Komisie č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 dohody WTO o uplatňovaní článku VI GATT z roku 1994 (antidumpingová dohoda).